Manažment školy v praxi / Ročník 2020 / Vydanie 3/2020
Andrej Žaškovský – učiteľ Andreja Radlinského
 Publikované:  10. 3. 2020           ■ Autor/i:   PhDr. Vladimír Michalička, CSc.       
 URL článku:  https://www.direktor.sk/sk/casopis/manazment-skoly-v-praxi/andrej-zaskovsky-ucitel-andreja-radlinskeho.m-698.html

Andrej Ľudovít Radlinský (8. júl 1817, Dolný Kubín – 26. apríl, 1879 Kúty)– rímskokatolícky kňaz, jazykovedec, vydavateľ, spisovateľ. Zakladateľ Spolku Svätého Vojtecha, spoluzakladateľ Matice slovenskej.

Andrej Radlinský začal navštevovať cirkevnú rímskokatolícku školu v Dolnom Kubíne, ktorá mala v tom čase už dlhšiu históriu. Jeho prvým učiteľom sa stal Andrej Žaškovský(1794 – 1866), v zhode s rodinnou tradíciou sa stal učiteľom a organistom. Radlinského vyučoval prvé tri roky školskej dochádzky. Stal sa aj jeho krstným otcom.

Bol prototypom dedinského učiteľa, pre ktorého bol charakteristický mierumilovný vzťah k žiakom, ale zároveň bol prísnym vychovávateľom jemu zverenej mládeže. Radlinského si obľúbil ako nadaného žiačika a za prvé tri roky škoľovania mu dal spoľahlivé vedomostné i hudobné základy, ktoré mu výrazne pomohli v neskoršom gymnaziálnom štúdiu, teologickej príprave i v kňazskom účinkovaní. Mimoriadny dôraz kládol aj na vyučovanie latinského a maďarského jazyka, ktoré Žaškovský s bravúrou ovládal.
Andrej Žaškovský sa po štrnástich rokoch pôsobenia v Dolnom Kubíne presunul do Námestova. Tu ako zapálený hudobník zorganizoval finančnú zbierku na nový organ, učil spievať nielen deti, ale aj dospelých. V čase cholery a hladomoru bez nároku na odmenu sprevádzal na pohreboch viac ako stovku obetí.
Andrej Radlinský, získajúc dobré základy elementárneho vzdelania v dolnokubínskej škole u Andreja Žaškovského, pokračoval v gymnaziálnom štúdiu v Ružomberku, potom v Kremnici a nakoniec v Budíne. Vo vzdelávaní však neustal a pokračoval v príprave na kňazskú dráhu v bratislavskom seminári, neskôr v Trnave. Teologické štúdium ukončil na známom viedenskom Pázmaneu. Na svojich pôsobiskách zakladal školy, vydával učiteľský časopis a napísal aj učebnice pre ľudové školy. V tom možno vidieť odraz jeho spomienok na svojho prvého učiteľa Andreja Žaškovského, s ktorým bol v kontakte až do jeho smrti v roku 1866.            
PhDr. Vladimír Michalička, CSc., Foto: https://sk.wikipedia.org/